CELEX: 32011D0453
Language: ro
Date: 2011-07-13 00:00:00
Title: 2011/453/UE: Decizia de punere în aplicare a Comisiei din 13 iulie 2011 de adoptare a orientărilor de raportare de către statele membre în temeiul Directivei 2010/40/UE a Parlamentului European și a Consiliului [notificată cu numărul C(2011) 4947]

23.7.2011   
            
            
               RO
            
            
               Jurnalul Oficial al Uniunii Europene
            
            
               L 193/48
            
         DECIZIA DE PUNERE ÎN APLICARE A COMISIEI
   din 13 iulie 2011
   de adoptare a orientărilor de raportare de către statele membre în temeiul Directivei 2010/40/UE a Parlamentului European și a Consiliului
   [notificată cu numărul C(2011) 4947]
   (2011/453/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2010/40/UE a Parlamentului European și a Consiliului din 7 iulie 2010 privind cadrul pentru implementarea sistemelor de transport inteligente în domeniul transportului rutier și pentru interfețele cu alte moduri de transport (1), în special articolul 15 alineatul (2),
   întrucât:
   
               (1)
            
            
               Articolul 17 alineatul (1) din Directiva 2010/40/UE impune statelor membre să prezinte Comisiei, până la 27 august 2011, un raport asupra activităților și proiectelor lor naționale cu privire la domeniile prioritare.
            
         
               (2)
            
            
               Articolul 17 alineatul (2) din Directiva 2010/40/UE impune statelor membre să furnizeze Comisiei, până la 27 august 2012, informații privind acțiunile STI pe plan național preconizate pentru următorii cinci ani.
            
         
               (3)
            
            
               Articolul 17 alineatul (3) din Directiva 2010/40/UE impune statelor membre ca, după predarea raportului inițial, să raporteze la fiecare trei ani cu privire la progresele înregistrate în implementarea acțiunilor menționate la articolul 17 alineatul (1).
            
         
               (4)
            
            
               De asemenea, articolul 17 alineatul (2) din Directiva 2010/40/UE impune adoptarea de orientări privind raportarea de către statele membre.
            
         
               (5)
            
            
               Măsurile prevăzute de prezenta decizie sunt conforme cu avizul Comitetul european pentru STI instituit în temeiul articolului 15 alineatul (1) din Directiva 2010/40/UE,
            
         ADOPTĂ PREZENTA DECIZIE:
   Articolul 1
   Se adoptă orientările de raportare de către statele membre, astfel cum sunt stabilite în anexă.
   Articolul 2
   Prezenta decizie se adresează statelor membre.
   
      Adoptată la Bruxelles, le 13 iulie 2011.
      
         
            Pentru Comisie
         
         Siim KALLAS
         
            Vicepreședinte
         
      
   
   
      (1)  JO L 207, 6.8.2010, p. 1.
   
      ANEXĂ
      
         ORIENTĂRI DE RAPORTARE DE CĂTRE STATELE MEMBRE ÎN TEMEIUL DIRECTIVEI 2010/40/UE
      
      1.   Raportul inițial
      
      Raportul menționat la articolul 17 alineatul (1) din Directiva 2010/40/UE, denumit în continuare „raportul inițial”, trebuie să prezinte situația actuală a activităților și a proiectelor naționale în domeniile prioritare menționate la articolul 2 din Directiva 2010/40/UE și în anexa I la aceasta.
      Raportul inițial trebuie să includă o introducere care să ofere o privire de ansamblu asupra activităților și proiectelor naționale, precum și informațiile de contact pertinente ale statelor membre, adică denumirea organizației, tipul organizației (minister/autoritate națională/contractant/altele), numele persoanei de contact, adresa de e-mail, numărul de telefon etc.
      De asemenea, raportul inițial trebuie să cuprindă o descriere a activităților și proiectelor naționale din fiecare domeniu prioritar, însoțită de descrierea inițiativelor relevante, a obiectivelor, a duratei, a reperelor importante, a resurselor, a principalelor părți interesate și a situației acestora, după caz și cum se consideră relevant de către statul membru.
      Acolo unde este posibil, trebuie să se furnizeze cifre pentru a se putea măsura mai bine progresul și pentru a se facilita posibile analize comparative viitoare.
      2.   Informații privind acțiunile naționale în materie de STI
      
      Informațiile cu privire la acțiunile STI naționale preconizate pentru următoarea perioadă de cinci ani, menționate la articolul 17 alineatul (2) din Directiva 2010/40/UE, trebuie să constea într-un raport general asupra activităților planificate pentru următorii cinci ani în legătură cu implementarea STI în statul membru. Acest raport trebuie să cuprindă cel puțin informațiile pertinente cu privire la următoarele elemente:
      
                  (a)
               
               
                  o descriere a abordării și/sau a strategiei naționale în privința dezvoltării și implementării STI, inclusiv principalele obiective ale acesteia;
               
            
                  (b)
               
               
                  o descriere a cadrului tehnic și juridic aplicabil dezvoltării și implementării STI;
               
            
                  (c)
               
               
                  o descriere a activităților de implementare a STI;
               
            
                  (d)
               
               
                  o descriere a domeniilor prioritare la nivel național pentru acțiunile și măsurile aferente, inclusiv o indicare a modului în care acestea sunt legate de domeniile prioritare stabilite la articolul 2 din Directiva 2010/40/UE;
               
            
                  (e)
               
               
                  implementarea acțiunilor actuale și planificate, cuprinzând:
                  
                              —
                           
                           
                              instrumente;
                           
                        
                              —
                           
                           
                              resurse;
                           
                        
                              —
                           
                           
                              consultare și părți interesate active;
                           
                        
                              —
                           
                           
                              repere importante;
                           
                        
                              —
                           
                           
                              monitorizare.
                           
                        
            3.   Rapoarte de progres
      
      Rapoartele care trebuie prezentate în temeiul articolului 17 alineatul (3) din Directiva 2010/40/UE, denumite în continuare „rapoarte de progres”, trebuie să urmeze aceeași structură ca raportul inițial și să evidențieze progresele realizate de la raportul anterior.